." ሃገራዊ ቦር ምርጫ ኢትዮጵያ ነቲ ምርጫ ኣብ እዋኑ ከካይዶ ከምዘይኽእል ብምግላጽ ምስ ውድባት ፖለቲካ ዘተ ከካይድ'ዩ ወሲኑ። ብመሰረት ውሳንኡ ድማ "መኣዝ ይካየድ?" ኣብ ዝብል ዘትዩ። መርገጺ ዝበዝሑ ተቓወምቲ ውድባት እቲ ምርጫ ፈጺሙ ካብ ወርሒ መስከረም ክሰግር ድልየት ከምዘይብሎም'ዮም ገሊጾም። ነዚ ከም ምኽንያት ዘቐመጥዎ ከኣ እቲ ኣብ ስልጣን ዘሎ መንግስቲን ገዛኢ ውድብን ዕድመ ስልጣኖም ኣብቲ ወርሒ ስለዝውዳእ እዩ። ነዚ ቅቡል ዝገበረ ምርጫ ቦርድ ን10 ነሓሰ 2012 ኣቆጻጽራ ኢትዮጵያ ሃገራዊ ምርጫ ክካየድ ኣብ ዝብል መደምደምታ በጽሐ። ክሳብ እቲ ዕለት ዝፍጸሙ ዝበሎም ንጥፈታት ድማ ብሰሌዳ ግዜ ኣዳልዩ ኣቕረበ። ኣብዚ'ውን ግን ተቓውሞ ምልዓሉ ኣይተረፈን። "እዋን ክረምቲ ስለዝኾነ ብፍላይ ሓረስቶት ካብ ስርሖም ከብኩሩ ዝገብርን ዝናብ ስለ ዝህሉ ድማ መረጽቲ ናብ ኑቕጣታት ንምምጻእ ዝጽገሙሉን ክኸውን'ዩ" ዝብል ስክፍታታት ቀሪቡ። ንኦሮሞ ፌደራሊስት ኮንግረስ (ኦፌኮ) ብምውካል ኣብቲ ቦርድ ምርጫ ዘዳለዎ መድረኽ ዝተሳተፈ ኣይተ ሙላቱ ገመቹ ግን "ሰነን ሓምለን ሓረስቶት ብጻዕቒ ስራሕ ዝፍተኑሉ እዋን እዩ፤ ስለዚ ኣብ ወርሒ ነሓሰ ምክያዱ ትኽክለኛ ውሳነ እዩ" ክብል ገሊጹ ነይሩ። ተቓወምቲ ውድባት ትግራይ፡ መንግስቲ ክልል ትግራይ ንመረጻ ምድላዋት ኣይገበረን ክብሉ ነቒፎም እንታይ ሒዝካ ናብ መረጻ?
